Document ID: 32015D0348

PROVEDBENA ODLUKA KOMISIJE (EU) 2015/348
оd 2. ožujka 2015.
o usklađenosti određenih ciljeva uključenih u planove na nacionalnoj razini ili na razini funkcionalnog bloka zračnog prostora dostavljenih u skladu s Uredbom (EZ) br. 549/2004 Europskog parlamenta i Vijeća s ciljevima performansi na razini Unije za drugo referentno razdoblje
(priopćeno pod brojem dokumenta C(2015) 1293)
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 549/2004 Europskog parlamenta i Vijeća od 10. ožujka 2004. o utvrđivanju okvira za stvaranje jedinstvenog europskog neba (Okvirna uredba) (1), a posebno njezin članak 11. stavak 3. točku (c),
budući da:
(1)
U skladu s Uredbom (EZ) br. 549/2004, države članice trebale bi donijeti planove na nacionalnoj razini ili na razini funkcionalnog bloka zračnog prostora („FAB”), uključujući obvezujuće nacionalne ciljeve ili ciljeve na razini funkcionalnih blokova zračnog prostora, pri čemu se osigurava usklađenost s ciljevima performansi na razini Unije. Uredbom se također predviđa da Komisija procijeni usklađenost tih ciljeva na temelju kriterija za ocjenjivanje iz točke članka 11. stavka 6. točke (d) te da Komisija može donijeti odluku o izdavanju preporuka ako utvrdi da ti kriteriji nisu ispunjeni. Detaljna pravila u tom pogledu utvrđena su Provedbenom uredbom Komisije (EU) br. 390/2013 (2).
(2)
Ciljevi performansi na razini Unije u ključnim područjima performansi u vezi sa sigurnošću, okolišem, kapacitetom i troškovnom učinkovitošću za drugo referentno razdoblje 2015.-2019. doneseni su Provedbenom odlukom Komisije 2014/132/EU (3).
(3)
Države članice su do 1. srpnja 2014. dostavile Komisiji planove performansi (svi na razini funkcionalnog bloka zračnog prostora). U određenim je slučajevima prvotno dostavljen samo nacrt. Nadalje, nekoliko je planova naknadno izmijenjeno dopunama ili ispravcima, zadnja takva izmjena datira od 9. siječnja 2015. Komisija je svoju procjenu temeljila na najnovijim podacima koji su joj dostavljeni.
(4)
Tijelo za reviziju performansi, kojem je povjeren zadatak pružanja pomoći Komisiji u provedbi plana performansi u skladu s člankom 3. Provedbene uredbe (EU) br. 390/2013, podnijelo je Komisiji izvješće o početnoj procjeni 7. listopada 2014., a ažurirana verzija tog izvješća dostavljena je 15. prosinca 2014. Nadalje, Komisija je od tijela za reviziju performansi zaprimila izvješća na temelju podataka nacionalnih nadzornih tijela za praćenje planova performansi i ciljeva izrađena u skladu s člankom 18. stavkom 4. Provedbene uredbe (EU) br. 390/2013.
(5)
Za ključno područje performansi u vezi sa sigurnošću, usklađenost ciljeva koje su predstavile države članice s obzirom na učinkovitost upravljanja sigurnošću i primjenu klasifikacije ozbiljnosti ocijenjena je na temelju metodologije pomagala za analizu rizika (RAT), u skladu s načelima utvrđenima u točki 2. Priloga IV. Provedbenoj uredbi (EU) br. 390/2013. U okviru te procjene pokazalo se da su ciljevi koje su dostavile sve države članice s obzirom na FABCE, UK-IR FAB, FABEC, BALTIC FAB, BLUE MED FAB, DANUBE FAB, DK-SE FAB, NEFAB i SW FAB u skladu s relevantnim ciljem performansi na razini Unije.
(6)
Za ključno područje performansi u vezi s okolišem, usklađenost ciljeva koje su predstavile države članice procijenjena je u skladu s načelima utvrđenima u točki 3. Priloga IV. Provedbenoj Uredbi (EU) br. 390/2013, pri čemu su na temelju izračuna upravitelja mreže korištene odgovarajuće referentne vrijednosti funkcionalnog bloka zračnog prostora za učinkovitost horizontalnog leta na ruti za stvarnu putanju, a koje su navedene u planu mrežnih operacija (2014.-2018./2019.) u najnovijoj verziji iz lipnja 2014. („plan mrežnih operacija”) kako bi se, kad se koriste te vrijednosti, osiguralo da je na razini Unije cilj performansi ispunjen. U okviru te procjene pokazalo se da su ciljevi koje su dostavile sve države članice s obzirom na FABCE, UK-IR FAB, FABEC, BALTIC FAB, BLUE MED FAB, DANUBE FAB, DK-SE FAB, NEFAB i SW FAB u skladu s relevantnim ciljem performansi na razini Unije.
(7)
Za ključno područje performansi u vezi s kapacitetom, usklađenost ciljeva koje su predstavile države članice za kašnjenje na ruti ATFM-a (upravljanje protokom zračnog prometa) procijenjena je u skladu s načelima utvrđenima u točki 4. Priloga IV. Provedbenoj uredbi (EU) br. 390/2013, pri čemu su na temelju izračuna upravitelja mreže korištene odgovarajuće referentne vrijednosti funkcionalnog bloka zračnog prostora za kapacitet, a koje su navedene u planu mrežnih operacija kako bi se, kad se koriste te vrijednosti, osiguralo da je na razini Unije cilj performansi ispunjen. U okviru te procjene pokazalo se da su ciljevi koje su dostavile Ujedinjena Kraljevina i Irska s obzirom na UK-IR FAB, Poljska i Litva s obzirom na BALTIC FAB, Danska i Švedska s obzirom na DK-SE FAB te Estonija, Finska i Latvija s obzirom na NEFAB u skladu s relevantnim ciljem performansi na razini Unije.
(8)
Za ključno područje performansi u vezi s troškovnom učinkovitošću, ciljevi izraženi u utvrđenim rutnim jediničnim troškovima koje su predstavile države članice procijenjeni su u skladu s načelima utvrđenima u točki 5., u vezi s točkom 1. Priloga IV. Provedbenoj uredbi (EU) br. 390/2013, pri čemu je uzet u obzir trend utvrđenih rutnih jediničnih troškova u odnosu na drugo referentno razdoblje i kombinirano razdoblje prvog i drugog referentnog razdoblja (2012.-2019.), broj jedinica usluga (prognoza prometa) i razina utvrđenih rutnih jediničnih troškova u usporedbi s državama članicama sa sličnim operativnim i ekonomskim okružjem. U okviru te procjene pokazalo se da su ciljevi koje su dostavili Ujedinjena Kraljevina i Irska s obzirom na UK-IR FAB, Poljska i Litva s obzirom na BALTIC FAB, Cipar, Grčka i Malta s obzirom na BLUE MED FAB, Bugarska i Rumunjska s obzirom na DANUBE FAB, Hrvatska, Češka, Slovenija i Mađarska s obzirom na FABCE, Portugal i Španjolska za naplatne zone (Španjolska - kontinentalni dio i Španjolska - Kanarski otoci) s obzirom na FAB SW, Danska i Švedska s obzirom na DK-SE FAB i Estonija, Finska i Latvija s obzirom na NEFAB u skladu s relevantnim ciljem performansi na razini Unije.
(9)
Stoga Komisija smatra da su ciljevi uključeni u planove performansi koje su Ujedinjena Kraljevina i Irska izradile s obzirom na UK-IR FAB, Danska i Švedska s obzirom na DK-SE FAB, Poljska i Litva s obzirom na BALTIC FAB i Estonija, Finska i Latvija s obzirom na NEFAB u skladu s ciljevima performansi na razini Unije u sva četiri ključna područja performansi. Komisija nadalje smatra da su ciljevi koje su dostavili Belgija, Luksemburg, Francuska, Njemačka i Nizozemska s obzirom na FABEC, Austrija, Hrvatska, Češka, Mađarska, Slovačka i Slovenija s obzirom na FABCE, Cipar, Grčka, Italija i Malta s obzirom na BLUE MED FAB, Bugarska i Rumunjska s obzirom na DANUBE FAB te Portugal i Španjolska s obzirom na SW FAB u skladu s ciljevima performansi na razini Unije u ključnim područjima performansi u vezi sa sigurnošću i okolišem. Komisija također smatra da su ciljevi koje su dostavili Cipar, Grčka i Malta s obzirom na BLUE MED FAB, Bugarska i Rumunjska s obzirom na DANUBE FAB, Hrvatska, Češka, Slovenija i Mađarska s obzirom na FAB CE te Portugal i Španjolska s obzirom na SW FAB u skladu s ciljevima performansi na razini Unije u ključnim područjima performansi u vezi s troškovnom učinkovitošću. Stoga u odnosu na te ciljeve nije potrebno izdati preporuke da dotična nacionalna nadzorna tijela predlože revidirane ciljeve. S obzirom na ciljeve koje su predstavile države članice, a koji nisu u skladu s relevantnim ciljevima performansi na razini Unije, Komisija je izdala takve preporuke, kako je utvrđeno Provedbenom odlukom Komisije o neusklađenosti ciljeva C(2015) 1263.
(10)
Mjere predviđene ovom Odlukom u skladu su s mišljenjem Odbora za jedinstveno nebo,
DONIJELA JE OVU ODLUKU:
Članak 1.
Ciljevi koji su uključeni u planove performansi dostavljeni u skladu s Uredbom (EZ) br. 549/2004, navedeni u Prilogu, u skladu su s ciljevima performansi na razini Unije za drugo referentno razdoblje utvrđenima Provedbenom odlukom 2014/132/EU.
Članak 2.
Ova je Odluka upućena državama članicama.
Sastavljeno u Bruxellesu 2. ožujka 2015.

Labels: 11
8
4
20